**О Б Р А З Л О Ж Е Њ Е**

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за закључивање и потврђивање Споразума о слободној трговини између Републике Србије, с једне стране и Евроазијске економске уније и њених држава чланица, с друге стране садржан је у члану 97. Устава Републике Србије, према коме Република Србија уређује и обезбеђује свој међународни положај и односе са другим државама и међународним организацијама и члану 99 став 1. тачка 4. Устава Републике Србије према коме Народна Скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ МЕЂУНАРОДНОГ СПОРАЗУМА

Влада је Закључком 05 Број: 337-925/2019-1 од 23. септембра 2019. године усвојила текст Споразума о слободној трговини између Републике Србије, с једне стране и Евроазијске економске уније и њених држава чланица, с друге стране.

Споразума о слободној трговини између Републике Србије, с једне стране и Евроазијске економске уније и њених држава чланица, с друге стране је потписан 25.октобра 2019. године у Москви. Потписали су га Ана Брнабић, премијер Републике Србије, с једне стране, Никол Пашињан, премијер Републике Јерменије, Сергеј Румас, премијер Републике Белорусије, Аскар Мамин, премијер Републике Казахстан, Абилгазијев Мухамедкалиј, премијер Киргиске Републике, Дмитриј Медведев, премијер Руске Федерације и Tигран Саркисјан у име Управног одбора Евроазијске економске комисије, с друге стране.

Потписан је један модеран текст Споразума, у духу и у складу са правилима Светске трговинске организације, а као почетна основа узети су важећи билатерални споразуми о слободној трговини које Република Србија има закључене са Руском Федерацијом („Службени лист СРЈ – Међународни уговори” број 2/01 „Службени гласник РС – Међународни уговори” бр. 105/09 и 8/11), Републиком Белорусијом („Службени гласник РС - Међународни уговори”, бр. 105/09 и 8/11) и Републиком Казахстан („Службени гласник РС - Међународни уговори ”, број 11/10).

Високи степен либерализације трговине, који се примењује према важећим споразумима о слободној трговини Републике Србије са Руском Федерацијом, Републиком Белорусијом и Републиком Казахстан је задржан, односно исти ће бити проширен на нове чланице ЕАЕУ – Републику Јерменију и Киргиску Републику, с тим што је Република Србија издејствовала додатну либерализацију за извоз у ЕАЕУ, и то: годишње квоте од 2 хиљаде тона цигарета, 35 хиљада литара чистог алкохола (што је око 90 хиљада литара пића – вињака), 400 тона полутврдог и тврдог крављег сира, неограничене количине козјег и овчијег сира и неограничене количине воћних ракија. Ове концесије ће донекле смањити асиметрију у либерализацији пољопривривредним проиводима која сада постоји у споразуму о слободној трговини са Руском Федерацијом.

Република Србија је, с друге стране, дала сагласност да се постојеће концесије (из споразума о слободној трговини са Руском Федерацијом, Републиком Белорусијом и Републиком Казахстан ) прошире на нове 2 чланице ЕАЕУ- Републику Јерменију и Киргиску Републику. Све чланице ЕАЕУ (осим Руске Федерације са којом је либерализација пољоприврено-прехрамбеним производима већ сада максимална), добиле су годишњу квоту од 2 хиљаде тона цигарета, 50 хиљ. литара чистог алкохола, 100 тона топљеног сира.

И Република Србија и ЕАЕУ задржале су царине за неколико производа:

1) Приликом увоза у Републику Србију из ЕАЕУ: бели шећер, етил алкохоли, цигарете преко квоте од 2 хиљаде тона, употребљавана моторна возила и гуме, нови трактори и путнички аутомобили (само из Русије). Русији ће бити омогућено да настави увоз у Србију без наплате царина свих пољопривредно-прехрамбених производа, што је и до сада имала као повластицу.

2) Приликом увоза у ЕАЕУ из Републике Србије: живинско месо, неке врсте сирева, бели шећер, вино пенушаво, етил алкохоли, цигарете преко квоте од 2 хиљаде тона, памучне тканине и предива, компресори за расхладне уређаје, путнички аутомобили, трактори, употребљавана моторна возила и употребљаване гуме.

Споразумом са ЕАЕУ задржавамо повлашћен извоз на руско тржиште, што је био један од главних циљева преговора. Треба имати у виду да се око 90% укупне трговинске размене Републике Србије са земљама ЕАЕУ односи на Руску Федерацију. Новим споразумом биће омогућен приступ тржишту ЕАЕУ за око 99% роба из Царинске тарифе (преко 180 милиона људи), а на привредницима је да те погодности искорите. Споразум са ЕАЕУ није користан само за наше привреднике који послују са земљама ЕАЕУ, он је истовремено и важан мотив за долазак страних инвеститора и улагача.

За трговину без наплате царина, роба мора имати «порекло» (као што је и до сада био случај тј. мора се задовољити тзв. Правило о пореклу од 51%). Режим слободне трговине примењује се на робу која задовољава критеријуме о пореклу робе. Потребно је да роба буде произведена у потпуности у Републици Србији или да је прошла довољну обраду/прераду, тако да вредност материјала страног порекла употребљених у процесу производње није већа од 50% вредности робе која се извози. Неће се сматрати довољном обрадом/прерадом поступци очувања робе за време складиштења или превоза, обликовање пошиљки, разврставање, препакивање, прање, чишћење, бојење, једноставни поступци састављања или растављања робе на делове и сл. Важи кумулација порекла, што значи да ће се сматрати да је роба пореклом из Републике Србије, ако је тамо добијена, а употребљени су материјали из Републике Србије, Републике Казахстан, Републике Белорусије, Руске Федерације, Републике Јерменије и Киргиске Републике при чему ти материјали не морају да прођу довољну обраду/прераду.

Биће укинуто до сада важеће „правило директне куповине“. Овим се остварује потенцијално значајна добит мерена милионима евра за наше велике извознике којима је до сада био оспораван преференцијални статус у трговини са Руском Федерацијом због коришћења посредничких фирми. Као услов за укидање овог правила, српска страна је прихватила руски захтев да се појачају контроле (провером фактура) правних лица које учествују у ланцу куповине како би се спречиле евентуалне злоупотребе преференцијалног статуса.

Споразум ће се примењивати након ступања на снагу - када парламенти свих шест држава потписница исти ратификују.

III. СТВАРАЊЕ ФИНАНСИЈСКИХ ОБАВЕЗА ЗА РЕПУБЛИКУ СРБИЈУ ИЗВРШАВАЊЕМ МЕЂУНАРОДНОГ СПОРАЗУМА

Извршавањем Споразума о слободној трговини између Републике Србије, с једне стране и Евроазијске економске уније и њених држава чланица, с друге стране не стварају се посебне финансијске обавезе за Републику Србију. Средства потребна за одржавање заседања Заједничког комитета, који ће се формирати након ступања на снагу Споразума, а која ће се одржавати најмање једном у две године, и у складу са договорима са другом страном (члан 28. Споразума), планираће се Законом о буџету Републике Србије за сваку годину, на разделу министарства надлежног за економске односе са иностранством.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА ИЗВРШАВАЊЕ МЕЂУНАРОДНОГ СПОРАЗУМА

За извршавање Споразума о слободној трговини између Републике Србије, с једне стране и Евроазијске економске уније и њених држава чланица, с друге стране не стварају се посебне финансијске обавезе за Републику Србију. Споразумом ће се практично наставити досадашња примена режима слободне трговине са Руском Федерацијом, Републиком Белорусијом и Републиком Казахстан. Имајући у виду да је досадашња робна размена са Републиком Јерменијом и Киргиском Републиком била на веома скромном нивоу, не очекује се да ће укидање царина у трговини са ове две државе значајно утицати на смањење прилива финансијских средстава од наплате царина. За реализацију конкретних активности преузетих овим споразумом, средства ће се у наредним годинама обезбедити на разделу министарства надлежног за економске односе са иностранством, по потреби, а у складу са договорима са државама чланицама ЕАЕУ о одржавању заседања Заједничког комитета (члан 28. Споразума), која се формира након ступања на снагу овог Споразума.